Mikkel Bjørn (DF), 2024-12-19:
Tak for det.
Det er en gave, der kun bør gives til dem, der aktivt har vist deres værd, loyalitet og respekt for Danmark, men her i salen er det blevet reduceret til en fladtrykt formalitet.
Dansk Folkeparti er som sædvanlig alene om at stemme nej – alene om at sige klart og tydeligt, at vi ikke kan eller vil acceptere at give statsborgerskab til mennesker, der har forbrudt sig mod danske love og hånet vores værdier, eller, endnu værre, til dem, der åbent erklærer had mod Danmark.
Vi taler om personer, der er dømt for forskellige former for forbrydelser, og mennesker, der har udtrykt ønske om at forbyde homoseksualitet, og som har sagt så afskyelige ting, at de knap kan gentages her på talerstolen.
Hvorfor er der ingen andre partier her i Folketinget, der tør sige det åbenlyse: at disse personer ikke har nogen som helst adkomst eller ret til at få foræret den ultimative gave på vegne af det danske folk, nemlig et dansk statsborgerskab.
Det er grotesk, at vi skal forklare noget, der burde give sig selv.
Hvad har Dansk Folkeparti så opnået ved at kæmpe for at sige sandheden her fra talerstolen, siden jeg overtog formandsposten i udvalget?
Først trak Danmarksdemokraterne deres støtte, så trak Konservative sig fra aftalen, og nu gør Liberal Alliance det så.
Regeringen står altså tilbage med en aftale, der ikke længere har en bred opbakning i Folketinget, selv om netop de brede aftaler og løsninger er hele regeringens eksistensberettigelse og fortællingen til den danske befolkning.
Vi har afsløret brud på aftalerne om kriminalitetstjek, sagsakter, der er forsvundet, en regering, der ikke engang kan redegøre for, hvordan nogle personer har erhvervet dansk statsborgerskab, og mange flere fejl.
Hvorfor fortsætter regeringen så med at trykke på den politiske masseproduktionsknap, og hvor mange fejl skal vi finde, før man stopper op og tager ansvar?
Hvorfor skal vi lukke mennesker ind i fællesskabet, som dybest set afskyr alt, hvad Danmark står for?
Vi står her i dag, fordi den her regering på trods af talrige skandaler insisterer på at fortsætte med at uddele danske statsborgerskaber til mennesker, som er kriminelle eller islamister eller på anden vis udgør en sikkerhedsrisiko for vores land.
Det er hverken ansvarligt eller respektfuldt over for de danskere, der hver dag arbejder hårdt for at sikre et trygt og velfungerende Danmark.
I Dansk Folkeparti kæmper vi for, at statsborgerskaber alene gives til mennesker, der gennem adfærd og initiativ har gjort sig fortjent til det, og i de tilfælde, hvor vi som Folketing har en berettiget og velbegrundet formodning om, at tildeling af statsborgerskab vil være en god beslutning – ja, man kunne sige en god investering kulturelt, socialt, økonomisk såvel som værdimæssigt for det danske samfund og de danske borgere.
Og selv folk, der har gjort skade på samfundet, tildeles også et dansk statsborgerskab.
Tildeling af dansk statsborgerskab er en investering på vegne af det danske folk og bør ikke tildeles uden en veldokumenteret og erfaringsbaseret formodning om, at tildelingen nu såvel som ude i fremtiden vil være til gavn for Danmark både socialt, kulturelt og økonomisk.
Dansk Folkeparti siger nej.
Vi siger nej til det her cirkus.
Vi siger nej til at give statsborgerskab til mennesker, der ikke har gjort sig fortjent til det, mennesker, som ikke ønsker at bidrage positivt til Danmark, og vi vil fortsætte med at kæmpe imod, indtil fornuften en dag sejrer her i Folketinget.
Statsborgerskab er ikke en ret, det er en ære, og vi bør aldrig uddele den æresbevisning til nogle, der ikke på alle måder har vist sig værdige.
Så lad mig afslutte med en bemærkning om den drøftelse, der har været her i Folketinget om den store bekymring fra venstrefløjens side om retssikkerheden i forhold til dansk statsborgerskab.
Dansk statsborgerskab er ikke en offentlig serviceydelse.
Det er ikke en forvaltningsydelse, og derfor er der ikke noget retskrav på dansk statsborgerskab, ligesom der er retskrav på almindelige offentlige serviceydelser, og derfor er der ikke nogen retssikkerhed, når det kommer til dansk statsborgerskab.
Der er ikke noget retskrav på et dansk statsborgerskab, ligesom der ikke er noget retskrav på en julegave fra mig og derfor heller ikke nogen retssikkerhed, i forhold til hvem der får den.
Det er sådan, grundlovens § 44 har indrettet indfødsretsloven, og derfor drejer det sig enten om partier, der taler mod bedre vidende her i Folketinget, eller partier, som ganske enkelt ikke ved, hvordan området er indrettet, og det kan jo undre, når man har siddet som næstformand i udvalget, at man taler om retssikkerhed på et område, hvor der ikke er et retskrav på den gave, som vi taler om.
Tak for ordet.